10. การควบคุมภายใน

คณะกรรมการมีนโยบายเกี่ยวกับการกำกับดูแลกิจการ
เนื่องจากเห็นว่าเป็นสิ่งที่มีความสำคัญและจำเป็นต่อการดำเนินธุรกิจให้มีความเจริญเติบโตที่ยั่งยืน
คณะกรรมการมีความมุ่งมั่น และตั้งใจที่จะปฏิบัติตามหลักการดังกล่าว โดยได้กำหนดนโยบาย
ทิศทางการดำเนินงานของบริษัท ให้ความสำคัญต่อระบบการควบคุมการตรวจสอบภายใน
การกำกับดูแลฝ่ายบริหารให้ดำเนินการตามนโยบายอย่างมีประสิทธิภาพ
เพื่อประโยชน์ในระยะยาวของผู้ถือหุ้น ภายใต้กรอบข้อกำหนดของกฎหมาย และจริยธรรมทางธุรกิจ

1.  การปฏิบัติต่อผู้ถือหุ้นและผู้มีส่วนได้ส่วนเสียอย่างเท่าเทียมกัน เป็นธรรมต่อทุกฝ่าย

2.  คณะกรรมการมีความมุ่งมั่นในการสร้างมูลค่าเพิ่มแก่กิจการในระยะยาว
    บริหารด้วยความรอบคอบ และระมัดระวัง
    รับผิดชอบต่อการปฏิบัติหน้าที่ด้วยความสามารถและประสิทธิภาพที่เพียงพอ
    เพื่อให้เกิดประโยชน์สูงสุดต่อผู้ถือหุ้น ดูแลมิให้เกิดปัญหาความขัดแย้งทางผลประโยชน์
    และรับผิดชอบต่อการตัดสินใจและการกระทำของตนเอง

3.  การดำเนินงานเป็นไปด้วยความโปร่งใส สามารถตรวจสอบได้
    เปิดเผยข้อมูลอย่างเพียงพอแก่ผู้ที่เกี่ยวข้องทุกฝ่าย

4.  การดำเนินธุรกิจโดยคำนึงถึงความเสี่ยงอยู่เสมอ
    โดยมีการควบคุมและบริหารความเสี่ยงที่เหมาะสม

ในการประชุมคณะกรรมการบริหาร
ที่ประชุมได้พิจารณาการประชุมความเพียงพอของระบบการควบคุมภายในของบริษัทฯและ
ขอบเขตอำนาจหน้าที่ของคณะกรรมการตรวจสอบ
โดยมีความเห็นเกี่ยวกับความเพียงพอและความเหมาะสมของระบบการควบคุมภายในของบริษัทฯ
ดังนี้

1.  องค์กรและสภาพแวดล้อม

  บริษัทมีโครงสร้างองค์กรและสภาพแวดล้อมเอื้อให้ระบบการควบคุมภายในดำเนินไปได้ตามที่บริษัทมุ่งหวัง
  คณะกรรมการได้ดูแลให้มีการกำหนดเป้าหมายการดำเนินธุรกิจที่ชัดเจนและวัดผลได้
  เพื่อเป็นแนวทางในการปฏิบัติงานของพนักงาน
  มีการพิจารณาความเป็นไปได้ของเป้าหมายที่กำหนด
  ทั้งนี้บริษัทได้จัดทำร่างหลักการกำกับดูแลกิจการซึ่งระบุข้อกำหนดเกี่ยวกับจริยธรรมและข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัท
  ซึ่งประกาศใช้อย่างเป็นทางการในปี 2548

2.  การบริหารความเสี่ยง

  การบริหารความเสี่ยงของบริษัทกระทำโดยการประเมินความเสี่ยงในการประกอบธุรกิจทั้งที่เป็นปัจจัยภายในและปัจจัยภายนอกอย่างสม่ำเสมอ
  โดยผู้บริหารแผนฟื้นฟูกิจการและ
  คณะกรรมการบริหารจะวิเคราะห์ถึงสาเหตุที่ทำให้เกิดปัจจัยความเสี่ยงต่าง ๆ
  การกำหนดมาตรการบริหารความเสี่ยง รวมถึงติดตามการปฏิบัติตามแผนการบริหารความเสี่ยง
  และเพื่อให้การบริหารความเสี่ยงของบริษัทเป็นไปอย่างต่อเนื่องและมีการดำเนินการอย่างเป็นระบบ
  คณะกรรมการตรวจสอบได้ให้ข้อเสนอแนะให้บริษัทแต่งตั้งคณะกรรมการบริหารความเสี่ยง
  เพื่อกำหนดนโยบายและแนวทางการบริหารความเสี่ยงขององค์กร

3.  การควบคุมการปฏิบัติงานของฝ่ายบริหาร

  บริษัทมีการแบ่งแยกหน้าที่ความรับผิดชอบด้านการอนุมัติ การบันทึกบัญชีและข้อมูลสารสนเทศ
  และการดูแลจัดเก็บทรัพย์สิน ออกจากกันเพื่อตรวจสอบซึ่งกันและกันได้
  การอนุมัติการทำธุระกรรมใด ๆ
  ให้เป็นไปตามหลักการที่ทางคณะกรรมการตลาดหลักทรัพย์กำหนดเกี่ยวกับรายการเกี่ยวโยงของบริษัทจดทะเบียน
  โดยการอนุมัติการทำธุระกรรมของบริษัทกับผู้ถือหุ้นรายใหญ่ กรรรมการ ผู้บริหาร
  หรือผู้ที่เกี่ยวข้องกับบุคคลดังกล่าวจะพิจารณาเสมือนเป็นรายการที่กระทำกับบุคคลภายนอก

4.  ระบบสารสนเทศและการสื่อสารข้อมูล

  บริษัทจัดให้มีข้อมูลที่สำคัญต่าง ๆ
  อย่างเพียงพอเพื่อประกอบการตัดสินใจของคณะกรรมการบริหารเพียงพอต่อการพิจารณาก่อนการประชุม
  เอกสารประกอบการบันทึกบัญชีและบัญชีต่าง ๆ ถูกจัดเก็บอย่างเป็นหมวดหมู่
  และจัดขึ้นตามนโยบายบัญชีตามหลักการบัญชีที่รับรองทั่วไปและเหมาะสมกับธุรกิจ

5.  ระบบการติดตามและประเมินผล

  บริษัทมีการกำหนดเป้าหมายการดำเนินธุรกิจ
  คณะกรรมการได้เปรียบเทียบผลการดำเนินการของผ่ายบริการให้เป็นไปตามเป้าหมายดำเนินธุรกิจที่กำหนด
  และผลการดำเนินงานที่เกิดขึ้นมีความแตกต่างจากเป้าหมายที่กำหนดไว้
  บริษัทได้ดำเนินการแก้ไขภายในระยะเวลาที่เหมาะสม
  ตลอดจนบริษัทได้มีการปฏิบัติตามระบบการควบคุมภายในอย่างสม่ำเสมอและมีการรายงานผลการตรวจแต่ละไตรมาสเสนอคณะกรรมการตรวจสอบ
  และคณะกรรมการตรวจสอบสามารถปฏิบัติงานได้อย่างอิสระ ในการวิเคราะห์รายงาน
  โดยในปีที่ผ่านทางบริษัทฯ สามารถปฏิบัติงานอย่างรัดกุมเพียงพอ

  รายงานจากคณะกรรมการตรวจสอบ

เรียน ผู้ถือหุ้น บริษัท กฤษดามหานคร จำกัด(มหาชน)

คณะกรรมการตรวจสอบของบริษัท กฤษดามหานคร จำกัด(มหาชน) ประกอบด้วย กรรมการอิสระ
จำนวน 3 ท่าน ดังนี้

1.  นายวัชรกิติ วัชโรทัย เป็นประธานกรรมการตรวจสอบ

2.  นายภุชชงค์ ชาญธนากิจ เป็นกรรมการตรวจสอบ

3.  นายพินิต อารยะศิริ เป็นกรรมการตรวจสอบ

คณะกรรมการตรวจสอบได้ปฏิบัติหน้าที่ตามหลักธรรมาภิบาลและจรรยาบรรณตามที่ได้รับมอบหมายจากคณะกรรมการบริษัทฯซึ่งสอดคล้องกับแนวปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย
ในปี 2551 คณะกรรมการตรวจสอบได้มีการประชุมอย่างเป็นทางการทั้งสิ้น 9
ครั้งสรุปสาระสำคัญได้ดังนี้

1.  พิจารณาสอบทานงบการเงินของบริษัท โดยร่วมหารือกับฝ่ายจัดการ,
    ผู้ตรวจสอบภายในบริษัทฯทั้งรายไตรมาสและงบประจำปีทั้งงบการเงินของบริษัทฯและงบการเงินรวม
    รวมถึงได้กำกับดูแลและสอบทานให้ปฏิบัติตามมาตรฐานบัญชีตามพระราชบัญญัติการบัญชี
    พ.ศ.2543 และปฏิบัติตามกฎหมายว่าด้วยหลักทรัพย์และตลาดหลักทรัพย์ (กลต.)
    ก่อนนำเสนอคณะกรรมการบริษัทฯ
    รวมทั้งให้เปิดเผยข้อมูลในงบการเงินอย่างเพียงพอและทันเวลา

2.  ทบทวนและประเมินความเพียงพอของระบบการควบคุมภายในตามแนวทางที่ได้กำหนดและมีการประชุมอย่างสม่ำเสมอพร้อมทั้งดำเนินการตามแผนประจำปีของบริษัทฯและติดตามผลการตรวจสอบภายในของบริษัทฯเป็นประจำพร้อมทั้งแก้ไขและพัฒนาประเด็นที่สำคัญเกี่ยวกับจุดอ่อนของระบบการควบคุมภายในรวมทั้งการปฏิบัติงานที่ผิดพลาดจากการตรวจพบพร้อมทั้งให้ข้อเสนอแนะต่อฝ่ายจัดการเพื่อแก้ไขปัญหาและปรับปรุงระบบควบคุมภายในให้เหมาะสมจากการปฏิบัติงาน
    คณะกรรมการตรวจสอบเห็นว่าระบบการควบคุมภายในของบริษัทเพียงพอและเหมาะสมในการดำเนินธุรกิจ

3.  พิจารณา คัดเลือก และเสนอชื่อผู้สอบบัญชี พร้อมกำหนดค่าตอบแทนสำหรับปี2552
    ต่อคณะกรรมการบริษัทฯ เมื่อวันที่ 27 กุมภาพันธ์ 2552

4.  ระบบการติดตาม บริษัทฯ ได้จัดการประชุมฝ่ายบริหารอย่างสม่ำเสมอเป็นประจำทุกสัปดาห์
    เพื่อพิจารณาและติดตามผลการดำเนินงานให้เป็นไปตามเป้าหมายที่ตั้งไว้
    มีระบบการรายงานความคืบหน้าของแผนควบคุมความเสี่ยง
    เพื่อประเมินผลการปฏิบัติงานโดยหน่วยควบคุมคุณภาพงาน,หน่วยงานตรวจสอบภายในและผู้ประเมินจากภายนอกที่เป็นอิสระทั้งนี้คณะกรรมการบริษัทฯ,คณะกรรมการตรวจสอบได้พิจารณาทบทวนแผนการทำงานของบริษัทฯโดยมีการวางแผนแนวทางการตรวจสอบตามแนวความเสี่ยง
    เพื่อให้มั่นใจว่าการควบคุมภายในของบริษัทฯมีความเหมาะสมต่อการจัดการความเสี่ยงของบริษัทฯ
    และได้พัฒนาให้เหมาะสมกับบริษัทฯ ซึ่งบริษัทฯได้ยึดปฏิบัติตามแผนที่ได้พัฒนาอย่างเคร่งครัด

5.  คณะกรรมการตรวจสอบได้สอบทานการปฏิบัติของบริษัทฯ
    ตามกฎหมายว่าด้วยหลักทรัพย์และตลาดหลักทรัพย์ , ข้อกำหนดของตลาดหลักทรัพย์ฯ
    หรือกฎหมายที่เกี่ยวข้องกับธุรกิจของบริษัทฯให้เป็นไปอย่างถูกต้อง
    ซึ่งคณะกรรกรรมการเห็นว่าบริษัทฯ
    มีการปฏิบัติตามกฎระเบียบและข้อกำหนดที่เกี่ยวข้องและไม่พบข้อบกพร่องที่เป็นสาระสำคัญ

  คณะกรรมการตรวจสอบเชื่อว่าฝ่ายจัดการของบริษัทฯมีความมุ่งมั่นบริหารงานในกรอบจริยธรรมที่ดีได้ปฏิบัติตามกฎหมาย
  ข้อบังคับ และระเบียบต่างๆอย่างถูกต้องอย่างสม่ำเสมอ

ในนามของคณะกรรมการตรวจสอบ

นายวัชรกิติ วัชโรทัย

ประธานกรรมการตรวจสอบ